Lěsna mjetelica

Lěsna mjetelica (Aruncus dioicus, syn. Aruncus sylvestris, Aruncus sylvester, Aruncus vulgaris) je rostlina ze swójby róžowych rostlinow. Stara forma mjena je lěsna mjetlica (druhi dźěl po słownika Krala).

 Wopis 
Lěsna mjetelica je zelišćowa, lisćata rostlina, kotraž docpěje wysokosć wot 2 m (80-150cm). 

 Łopjena 
Łopjena docpěja dołhosć wot 1 m, su stołpikowe a dwójce abo trójce pjerite. Dźělne łopješka su šwižnje owalne, wótrje dwójce rězane. 

 Kćenja 
Wona kćěje wot junija hač do julija. Kwětnistwa su pakićojte, wulke, z jara wjele małymi kćenjemi a docpěja dołhosć wot 50 cm. Keluškowe łopješka su kónčkojte a docpěja dołhosć wot 0,5 mm. Kćenjowe łopješka su owalne a docpěja dołhosć mjezy 1 a 2 mm. Rostlina je dwudomna. Kćenja muskich rostlinow maja wjace hač 20 próškowych łopješkow a čisće běłe krónowe łopješka. Kćenja žónskich rostlinow maja 3 płodowe łopješka a krótke, rudimentarne próškowe łopješka a maja nažołć běłe krónowe łopješka. 

 Płody a symjenja 
Płody su małe, nutř so puknjace měchowcy.

Lochke, na kónčkach křidłate symjenja so wot małkeho wětřička preč wěja.

 Stejnišćo 
Wona rosće w włóžnych lisćowych lěsach, na lěsowych kromach a w kerčinach.

 Rozšěrjenje 
Lěsna mjetelica je w nimale cyłej Europje, sewjernej a wuchodneje Aziji a sewjernej Americe rozšěrjena.

 Nóžki 


 Žórła 
 GU Maxi-Kompaß Blumen, ISBN 3-7742-3852-9, strona 179 
 GU Naturführer Blumen, ISBN 3-7742-1507-3, stronje 180-181 
 Meyers Taschenlexikon Biologie, In 3 Bänden, 1. zwjazk, ISBN 3-411-12013-4, stronje 264-265, pod hesłom Geißbart, we wotrězku Waldgeißbart (Aruncus dioicus) 
 Spohn, Aichele, Golte-Bechtle, Spohn: Was blüht denn da? Kosmos Naturführer (2008), ISBN 978-3-440-11379-0, strona 150 
Z němskeje wikipedije
 Rothmaler, W. et al.: Exkursionsflora von Deutschland, Band 1-4, Spektrum Akademischer Verlag, Heidelberg, Berlin (2002)

 Wotkazaj 

 Zapisk při GRIN Taxonomy for Plants 

Kategorija: Róžowe rostliny
Kategorija:Škitane rostliny